Norge vil ha et nordisk initiativ for å få en felles plass i gruppen av verdens 20 rikeste land.
FOTO: KIRSTY WIGGLESWORTH/AP Deltagere på G-20-toppmøtet i London i april samlet til gruppebilde.
I et brev til sine fire nordiske utenriksministerkolleger ber Jonas Gahr Støre om at Norden drøfter muligheten for å skaffe seg et felles nordisk sete i det som kalles G-20.
Brevet blir tema når de nordiske utenriksministrene møtes i forbindelse med FNs generalforsamling her i New York senere denne uken.
Viktige norske saker.
Når stats— og regjeringssjefene i G-20, med Barack Obama som vert, torsdag samles i Pittsburgh, vil blant annet spørsmålet om reformer av Det internasjonale pengefondet IMF stå på dagsorden – samt hvordan en skal oppfylle FNs tusenårsmål for fattigdomsbekjempelse.
I spørsmålet om reformer av IMF diskuteres den europeiske overrepresentasjon. En styreplass som kan stå lagelig til for hugg er den nordisk/baltiske.
Støre viser til den felles nordisk-baltiske styreplass som en modell for en slik felles plass for Norden i G-20. –Norden oppfattes ikke som en enhet, men mer som et område eller gruppe av land som opptrer likt med felles interesser. Vi spiller en viktig rolle i internasjonale organisasjoner som FN, hvor vi alle er betydelige givere, sier Støre.
Men G-20 er egentlig ikke noe annet enn en klubb av land som har bestemt seg for å møtes, men de kan dermed enes om mer effektivt enn for eksempel FN, der det er 192 medlemsland.
–G-20 er ikke noe en melder seg inn i ut fra medlemskriterier. Men jeg mener det er viktig ut fra norske interesser at et initiativ for et medlemskap drøftes når denne nye strukturen legges. Hver for oss tror jeg de nordiske landene har vanskeligheter med å komme inn, forklarer utenriksminister Jonas Gahr Støre.
Han minner om at Norge er verdens 23. største økonomi. De fem nordiske landene ville komme som nummer åtte eller ni.
EU er i dag med i G-20. Det betyr at de tre nordiske medlemmene er representert av EU. Sverige, i kraft av formannskap i EU dette halvåret, møter på G-20 møtet i Pittsburgh til uken.
Støre sier han så langt ikke har mottatt noen formelle reaksjoner på brevet. Med på møtet i New York er også de baltiske utenriksministrene. Støre sier han ikke er imot at de også blir med på et initiativ for medlemskap.
Med som rådgiver.
Norge har i visse sammenhenger blitt bedt om å komme med innspill til så vel G-8 som G-20 møter, ikke minst i energisaker.
Norge er en av verdens største eksportører av råolje og den nest største leverandøren av gass til EU-landene.
–Tre land i Norden er EU-medlemmer og på slik med i G-20, vil ikke det hindre en slik løsning?
–Norge har selvsagt stor respekt for det, men land som Tyskland, Frankrike, Storbritannia, Nederland, Spania og Italia er med i EU og har egne plasser i G-20, uten at det er noe tema i EU, sier Støre.
Han bekrefter at dette har vært tema i uformelle drøftinger med blant annet amerikanske politikere. Han opplever at ikke minst den nye amerikanske administrasjonen er opptatt av hvordan G-20 skal fungere. Derfor mener Støre tiden nå er inne til å komme med innspill før dette sementeres.